Diari Oficial de la Generalitat Valenciana


Sumari del DOGV 9951, del 04-10-2024 (2024/9944)

ACORD d'1 d'octubre de 2024, del Consell, pel qual es declara l'ocupació urgent dels béns i drets subjectes a l'expedient d'expropiació forçosa, instruït per la Diputació Provincial de València, per a l'execució de les obres del projecte «Actualització del projecte de construcció de l'itinerari per a ciclistes i vianants entre Sueca i Fortaleny, CV-509 (AZ-366 A-P)».
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9951

Data del DOGV
:   04-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9944

CVE
:   BEZO-H-9384-4495

Data del document
:   01-10-2024

Organisme emissor
:   Presidència de la Generalitat

Tipus de document
:   Acord

*Antecedents de fet*

Primer. La Diputació Provincial de València, pel Decret de la Presidència núm. 7461, de 14 d’agost de 2020, va resoldre prendre en consideració i sotmetre a informació pública el projecte d’obres denominat «Actualització del projecte de construcció de l’itinerari per a ciclistes i vianants entre Sueca i Fortaleny, CV-509 (AZ-366 A-P)».

Consta la publicació de l’anunci d’informació pública del projecte citat en el *Butlletí Oficial de la Província de València*  núm. 181, de 18 de setembre de 2020, i l’acreditació de la no presentació d’al·legacions.

El projecte d’obres mencionat va ser aprovat definitivament pel Decret de la Presidència de la Diputació Provincial de València núm. 8829, de 14 de juliol de 2022.

Segon. Consta la formalització de l’acta de replanteig del projecte en la qual s’acredita la viabilitat d’este en els terrenys que s’han d’expropiar.

Tercer. La relació concreta i individualitzada dels béns i drets objecte d’expropiació va ser aprovada inicialment mitjançant el Decret de la Presidència de la Diputació Provincial de València núm. 4407, de 9 d’abril de 2024, i va ser sotmesa a informació pública durant el termini legalment establit a través d’un anunci publicat en el *Boletín Oficial del Estado*  núm. 98, de 22 d’abril de 2024, en el *Butlletí Oficial de la Província de València*  núm. 78, de 23 d’abril de 2024, en el diari *Levante*, de 2 de maig de 2024, i en el tauler d’anuncis de l’Ajuntament de Fortaleny. Així mateix, es va dur a terme la notificació individualitzada a totes les persones interessades en el procediment d’expropiació forçosa.

Consta el decret de la Presidència núm. 6929, de 27 de maig de 2024, que estima l'al·legació, respecte de la finca núm. 11.

Així mateix, en l’expedient consta acreditat mitjançant informe tècnic de la Diputació Provincial de València, de data 15 de juliol de 2024, la inexistència d’al·legacions en contra respecte a la naturalesa patrimonial de les finques núm. 6 i 8.

Quart. Mitjançant el Decret de la Presidència de la Diputació Provincial de València núm. 7203, de 31 de maig de 2024, es va elevar a definitiva la relació de béns i drets afectats per l’expropiació forçosa per a l’execució de les obres del projecte referenciat.

Consta així mateix acreditada la rectificació de l'error detectat en l'esmentat Decret 7203, respecte a la titularitat de la finca núm. 12, mitjançant el Decret del President núm. 9879, de 24 de juliol de 2024, d’acord amb l’informe tècnic de la Diputació Provincial de València, de data 15 de juliol de 2024.

Quint. La sol·licitud d’ocupació urgent de béns i drets afectats per l’expropiació es va formular en l’apartat quart del Decret de la Presidència de la Diputació Provincial de València núm. 4407, de 9 d’abril de 2024, amb el tenor literal següent:

«De conformitat amb el que establix l’article 52 de la Llei d’expropiació forçosa i el 56 del seu reglament, sol·licitar del Consell de la Generalitat Valenciana la declaració d’ocupació urgent dels béns i drets afectats fonamentada en motius de seguretat viària.

En la situació actual, encara que el trànsit motoritzat es va reposar mitjançant la construcció d’un nou pont sobre el riu Xúquer, la connexió ciclista i per als vianants entre els municipis de Sueca i Fortaleny no es troba satisfactòriament resolta, pel fet que el recorregut actual discorre per la CV-511 i diversos camins existents, la qual cosa allarga la distància entre els dos municipis fins a 3 km aproximadament. Amb l’execució d’este projecte es pretén un acurtament d’eixa distància en uns 500 m.

L’itinerari que es projecta inclou un carril per a ciclistes i vianants segregat i adjunt a la CV-511 des del municipi de Fortaleny fins a la rotonda d’intersecció amb la CV-509.

A partir d’ací, aprofita la plataforma de l’antiga CV-509 fins al pont d’Arturo Monfort, des d’on continua per l’itinerari provisional recentment condicionat per la Diputació de València. En un futur pròxim, es preveu completar l’itinerari definitiu amb la construcció d’una passarel·la sobre l’A-38 (variant de Sueca) fins a l’avinguda de la Vila i Honor de Corbera a Sueca.

Aprofitant la construcció d’este itinerari per a ciclistes i vianants paral·lel a la CV-511 pel seu marge esquerre, s’amplia la plataforma de la carretera amb l’objectiu de millorar la seguretat viària de la circulació amb la col·locació d’un sistema de contenció que protegisca els vehicles de la caiguda a distint nivell a una séquia confrontant d’1 m de profunditat.

Per tant, els objectius del nou projecte en redacció són:

– Renovació del paviment de la travessia de Fortaleny en la CV-511 (tram urbà, de 250 m de longitud aproximadament), des del carrer del Rei Joan Carles fins al Pk 0+000 de la CV-511.

– Reforç del ferm, ampliació de la plataforma i redistribució de la secció transversal de la CV-511, des de l’eixida del nucli urbà de Fortaleny (Pk 0+000) fins a la rotonda de connexió amb la CV-509 (Pk 0+440 de la CV-511), dotant la via, pel seu marge dret, d’un sistema de contenció de vehicles concorde amb la normativa tècnica vigent. Per a fer-ho es desplaça l’eix actual de la via 1,20 m cap al marge esquerre (tram interurbà, de 500 m de longitud).

– Connexió per a ciclistes i vianants entre el municipi de Fortaleny (Pk 0+000 de la CV- 511) i el pont d’Alfons XIII (tram interurbà, de 790 m de longitud).

Concretament, des de l’eixida del nucli urbà de Fortaleny, en els seus primers 500 m, i juntament amb l’ampliació de la carretera, es dissenya un carril per a ciclistes i vianants adossat a la CV-511 pel seu marge esquerre, segregat del trànsit motoritzat mitjançant un separador formigonat tipus trief executat *in situ*. Una vegada en la rotonda de connexió amb la CV-509, el nou itinerari canvia de secció, se segrega de la calçada anul·lar a partir de la vorada actual, i manté la cuneta actual. Una vegada salvada la rotonda, continua uns 290 m recolzat sobre el ferm de l’antiga CV-509, en un tram que ara només s’empra per a accés a parcel·les d’ús agrícola. En este tram, la plataforma que hi ha permet mantindre la secció del nou itinerari per a ciclistes i vianants juntament amb un camí d’accés a les parcel·les que actualment se servixen d’este. A partir d’ací, es connecta amb les obres del pont d’Alfons XIII».

Després del requeriment de la Direcció General d’Administració Local, mitjançant el Decret de la Presidència de la Diputació Provincial de València núm. 9604, de 19 de juliol de 2024, atés l’informe de la cap del Servei de Projectes de la Diputació de València, de 4 de juliol de 2024, es preveu la motivació de la urgència, amb el tenor literal següent:

«El projecte de construcció objecte del present informe definix una actuació de millora de la seguretat viària en la carretera CV-511 (de Fortaleny a Riola), l’objectiu del qual és ampliar la plataforma de la carretera i dotar d’un itinerari segur els usuaris més vulnerables de la via, vianants i ciclistes, connectant el municipi de Fortaleny amb el municipi de Sueca.

L’Àrea de Carreteres de la Diputació de València, en el marc del seu pla de mobilitat (contracte amb clau T-716), datat l’any 2017, ve programant diverses actuacions en la zona d’estudi. Concretament, l’any 2018 va executar les obres corresponents al «Projecte de rehabilitació del pont d’Alfons XIII i condicionament de la via per a ciclistes i vianants. CV-509, tram: Fortaleny-Sueca» (clau Az-338F1), les operacions del qual es van centrar en la conservació i rehabilitació del pont centenari sobre el riu Xúquer, dotant-lo d’una nova funcionalitat per a ciclistes i vianants.

Per la seua part, l’actuació planificada següent per part de la Diputació de València consistia en l’execució d’una passarel·la metàl·lica sobre l’A-38 (clau Az-338F2A), amb l’objectiu de restaurar la connexió per a ciclistes i vianants de Sueca amb la ribera del Xúquer (antic pont d’Alfons XIII), interrompuda per la carretera A-38. Una vegada obtinguts els informes i les autoritzacions pertinents per part del Ministeri per a l’execució d’esta estructura sobre l’autovia, en 2024 es van poder licitar les obres, actualment en execució, amb previsió de finalització en el primer semestre de l’any 2025.

En este context, i amb l’objectiu de disposar d’un itinerari complet des de Fortaleny a Sueca (davant de la distància escassa entre els dos municipis), es va dissenyar l’actuació objecte del present projecte. L’execució de les obres amb clau Az-338F1 (rehabilitació de l’antic pont d’Alfons XIII) i l’execució de la nova estructura sobre l’A-38, clau Az-338F2A, suposaran la presència imminent d’un flux de vianants i ciclistes (usuaris que modificaran els seus modes de transport cap als més sostenibles) des de Fortaleny fins a Sueca i els que potencialment es voran atrets per l’atractiu ambiental i paisatgístic de la zona. D’esta manera, inevitablement, i fins a completar l’actuació objecte d’este projecte, iniciaran el recorregut per la calçada de la carretera CV-511 des de l’eixida de Fortaleny, sense disposar actualment d’un espai segur (de forma segregada de la via), com resultaria oportú des del punt de vista tècnic per a garantir més seguretat per als usuaris vulnerables que atraurà este itinerari.

La carretera provincial CV-511, al llarg dels 600 m que separen el nucli urbà de Fortaleny amb la CV-509, presenta una secció transversal sense vorals útils per al trànsit per a vianants i ciclistes; este tipus de trànsit discorre per la calçada de la via, la qual cosa, sumada a la velocitat d’operació elevada dels vehicles motoritzats, compromet la seguretat dels usuaris més vulnerables de la CV-511, amb possibilitat, a més, de caiguda a la séquia confrontant a la carretera per no disposar de sistema de contenció en el seu marge. Per este motiu, la secció transversal proposta en el projecte de referència segrega l’itinerari per a ciclistes i vianants de la carretera, de manera que no es compartirà plataforma amb els vehicles motoritzats, i s’evitaran així situacions potencials de risc i perillositat per a tots els usuaris, especialment els més vulnerables, i que comporte l’augment dels incidents i accidents, la qual cosa evidencia la necessitat i urgència de l’actuació que s’ha de realitzar i, per tant, de l’adquisició dels terrenys que s’han d’ocupar en el mínim de temps possible, per a completar de manera íntegra la infraestructura per a ciclistes i vianants de Sueca a Fortaleny».

Sext. En l’expedient administratiu consta també el certificat de la retenció de crèdit, d’acord amb el que s’establix en l’article 52 de la Llei sobre expropiació forçosa de 16 de desembre de 1954, segons la redacció de la Llei 11/1996, de 27 de desembre, de mesures de disciplina pressupostària.

*Fonaments de dret*

I. La Diputació Provincial de València té capacitat jurídica per a acordar l’expropiació de béns afectats a una finalitat d’utilitat pública o interés social, de conformitat amb l’article 2.1 de la Llei de 16 de desembre de 1954, sobre expropiació forçosa, en relació amb l’article 4 de la Llei 7/1985, de 2 d’abril, reguladora de les bases del règim local.

II. L’article 94 del text refós de les disposicions legals vigents en matèria de règim local, aprovat pel Reial decret legislatiu 781/1986, de 18 d’abril, disposa que «les obres compreses en els plans d’obres i servicis locals, inclosos els plans provincials de cooperació, portaran annexa la declaració d’utilitat pública i la necessitat d’ocupació dels terrenys i edificis en estos compresos a l’efecte de la seua expropiació forçosa».

En este mateix sentit, d’acord amb l’article 17 de la Llei sobre expropiació forçosa, quan el projecte d’obres i servicis comprenga la descripció material detallada dels béns i drets que siguen estrictament necessaris per al fi de l’expropiació, la necessitat d’ocupació s’entendrà implícita en l’aprovació del projecte.

III. L’article 52 de la Llei sobre expropiació forçosa, i concordants del seu reglament, preveuen la possibilitat de declarar, excepcionalment, l’ocupació urgent dels béns afectats per l’expropiació a què done lloc la realització d’una obra o finalitat determinada, amb les conseqüències que s’establixen en este.

IV. La declaració d’ocupació urgent, que segons l’article 56 del Reglament de la Llei sobre expropiació forçosa ha d’estar degudament motivada, està justificada en l’antecedent de fet quint.

V. La competència per a formular la declaració mencionada correspon al Consell, d’acord amb els articles 29 i 50 de l’Estatut d’Autonomia de la Comunitat Valenciana, en relació amb l’article 21 i la disposició final segona de la Llei 5/1983, de 30 de desembre, del Consell.

VI. L’acord en què es declare l’ocupació urgent dels béns afectats s’haurà de publicar en el *Diari Oficial de la Generalitat Valenciana*, a l’efecte de l’article 56.2 del Reglament de la Llei sobre expropiació forçosa, perquè les persones interessades, una vegada publicada la relació i fins al moment de l’alçament de l’acta prèvia puguen formular per escrit, davant de la corporació local expropiant al·legacions només a l’efecte d’esmenar els errors possibles que s’hagen pogut produir al fer la relació dels béns afectats per l’ocupació urgent.

En este expedient s’han complit totes les prescripcions legals contingudes en les disposicions abans citades, i el procediment s’ha tramitat d’acord amb la legislació vigent en la matèria.

Per tot això, i d’acord amb els articles 29 i 50 de l’Estatut d’Autonomia de la Comunitat Valenciana, en relació amb l’article 21 i la disposició final segona de la Llei 5/1983, de 30 de desembre, del Consell, i a proposta del president de la Generalitat, d’acord amb les competències que exercix en matèria d’administració local, de conformitat amb l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, el Consell, prèvia deliberació

ACORDA

Declarar l’ocupació urgent dels béns i drets que a continuació es detallen, afectats per l’expedient expropiatori instruït per la Diputació Provincial de València, per a l’execució de les obres del projecte «Actualització del projecte de construcció de l’itinerari per a ciclistes i vianants entre Sueca i Fortaleny, CV-509 (AZ-366 A-P)».

Llista de béns i drets afectats

FINCA: 0001

CULTIU: TERRENY DE REGADIU AMB TARONGERS

REFERÈNCIA CADASTRAL: 46014J615285405320FL

TERME MUNICIPAL: FORTALENY

PROPIETARIS:

BOU PASTOR MARIA DEL CARMEN

BOU BOU JOSE MANUEL

BOU BOU MARIA CARMEN

SUPERFÍCIE AFECTADA: EXPROPIABLE: 54,00 m²

FINCA: 0002

CULTIU: TERRENY SENSE CULTIVAR

REFERÈNCIA CADASTRAL: 70920D759364601936UP

TERME MUNICIPAL: FORTALENY

PROPIETÀRIA: SUELVES TUR CONSUELO

SUPERFÍCIE AFECTADA: EXPROPIABLE: 185,00 m²

FINCA: 0003

CULTIU: TERRENY SENSE CULTIVAR

REFERÈNCIA CADASTRAL: 71689S164919486892EI

TERME MUNICIPAL: FORTALENY

PROPIETARIS: ALMELA VIEL FELICIDAD, HEREUS DE

SUPERFÍCIE AFECTADA: EXPROPIABLE: 307,00 m²

FINCA: 0005

CULTIU: TERRENY DE REGADIU AMB TARONGERS

REFERÈNCIA CADASTRAL: 32115G657601920165VD

TERME MUNICIPAL: FORTALENY

PROPIETARIS: OLTRA VENDRELL JOSE, HEREUS DE

SUPERFÍCIE AFECTADA: EXPROPIABLE: 356,00 m²

FINCA: 0006

CULTIU: CAMÍ TERRA

REFERÈNCIA CADASTRAL: 84483T143311187748IU

TERME MUNICIPAL: FORTALENY

PROPIETARI: AJUNTAMENT DE FORTALENY

SUPERFÍCIE AFECTADA: EXPROPIABLE: 23,00 m²

FINCA: 0007

CULTIU: TERRENY DE REGADIU AMB TARONGERS

REFERÈNCIA CADASTRAL: 63278K362636974849UJ

TERME MUNICIPAL: FORTALENY

PROPIETARI: PIQUERES OLTRA VICENTE

SUPERFÍCIE AFECTADA: EXPROPIABLE: 220,00 m²

FINCA: 0008

CULTIU: BARRANC

REFERÈNCIA CADASTRAL: 58675L511616323659NW

TERME MUNICIPAL: FORTALENY

PROPIETARI: AJUNTAMENT DE FORTALENY

SUPERFÍCIE AFECTADA: EXPROPIABLE: 3,00 m²

FINCA: 0009

CULTIU: TERRENY SENSE CULTIVAR

REFERÈNCIA CADASTRAL: 74160G085545837005YX

TERME MUNICIPAL: FORTALENY

PROPIETARIS:

LANDETE MARCO RAFAEL

KRAUSOVA RENATA

SUPERFÍCIE AFECTADA: EXPROPIABLE: 242,00 m²

FINCA: 0010

CULTIU: TERRENY SENSE CULTIVAR

REFERÈNCIA CADASTRAL: 45689U542438322178LP

TERME MUNICIPAL: FORTALENY

PROPIETARI: AJUNTAMENT DE FORTALENY

SUPERFÍCIE AFECTADA: EXPROPIABLE: 3,00 m²

FINCA: 0011

CULTIU: TERRENY DE REGADIU CULTIVAT D’ARRÒS

REFERÈNCIA CADASTRAL: 09942E519019624858RZ

TERME MUNICIPAL: FORTALENY

PROPIETÀRIA: GARCIA GARCIA ANA MARIA

SUPERFÍCIE AFECTADA: EXPROPIABLE: 437,00 m²

FINCA: 0012

CULTIU: TERRENY DE REGADIU CULTIVAT D’ARRÒS

REFERÈNCIA CADASTRAL: 27456B006206934711AC

TERME MUNICIPAL: FORTALENY

PROPIETÀRIA: INVERCACHI, SL

SUPERFÍCIE AFECTADA: EXPROPIABLE: 434,00 m²

FINCA: 0013

CULTIU: TERRENY DE REGADIU CULTIVAT D’ARRÒS

REFERÈNCIA CADASTRAL: 66068B260478489215XJ

TERME MUNICIPAL: FORTALENY

PROPIETÀRIA: ORTS LEON AMALIA

SUPERFÍCIE AFECTADA: EXPROPIABLE: 266,00 m²

FINCA: 0014

CULTIU: TERRENY SENSE CULTIVAR

REFERÈNCIA CADASTRAL: 34833C158345203199VQ

TERME MUNICIPAL: FORTALENY

PROPIETARI: LANDETE MARCO FRANCISCO JAVIER

SUPERFÍCIE AFECTADA: EXPROPIABLE: 6,00 m²

FINCA: 0017

CULTIU: TERRENY SENSE CULTIVAR

REFERÈNCIA CADASTRAL: 80140N178068171218TG

TERME MUNICIPAL: FORTALENY

PROPIETARI: PEIRO FERRER JUAN BAUTISTA

SUPERFÍCIE AFECTADA: EXPROPIABLE: 31,00 m²

FINCA: 0101

CULTIU: TERRENY DE REGADIU AMB TARONGERS

REFERÈNCIA CADASTRAL: 92149E949685097266BJ

TERME MUNICIPAL: FORTALENY

PROPIETARIS: BOU RAMON JOSE MANUEL, HEREUS DE

SUPERFÍCIE AFECTADA: EXPROPIABLE: 167,00 m²

Contra este acord, que posa fi a la via administrativa, les persones interessades, per ser titulars de béns i drets en el procediment d’expropiació forçosa, podran interposar els recursos següents:

– Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la notificació o publicació, si és el cas, d’este acord en el *Diari Oficial de la Generalitat Valenciana*, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.

– Potestativament, un recurs de reposició davant del mateix òrgan que ha dictat l’acte, en el termini d’un mes comptat des de l’endemà de la notificació o publicació, si és el cas, d’este acord en el *Diari Oficial de la Generalitat Valenciana*, de conformitat amb el que s’establix en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.

– En el cas de l’administració local promotora del procediment, a l’empara del que s’establix en l’article 44 de la Llei 29/1998, de 13 de juliol, reguladora de la jurisdicció contenciosa administrativa, no caldrà interposar un recurs per via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l’endemà de la notificació o publicació, si és el cas, del present acord en el *Diari Oficial de la Generalitat Valenciana*, podrà formular un requeriment raonat perquè s’anul·le o es revoque este acord, tenint en compte que això no incidix en la seua executivitat, ni interromp els terminis amb vista a la seua fermesa, per no ser substitutiu del règim de recursos en via administrativa.

Tot això, sense perjuí que les persones interessades puguen exercir qualsevol altra via que estimen oportuna.

  

València, 1 d'octubre de 2024

Carlos Mazón Guixot

President de la Generalitat